એક કરોડ રૂપિયાને ચાર ટુકડામાં વહેંચી દેવાના, જેથી પૈસા પાણીમાં જાય તો પણ બધા એકસાથે ન જાય… અલબત્ત, આ એક હલકું-ફૂલકું રમતિયાળ સૂચન છે, પરંતુ કરોડરજ્જૂ તૂટી જાય એટલી હદે ખેંચાઈને મા-બાપ લગ્ન પાછળ પૈસા ખર્ચે અને છોકરાંવ થોડા જ સમયમાં છૂટાં પડી જાય ત્યારે તે છૂટાં પડનાર વર-કન્યાની માનસિક તકલીફે ઉપરાંત આર્થિક રીતે ઘસાઈ છૂટનાર માતા-પિતાની વેદના જોઇને આવા (લગ્નને ચાર ભાગમાં વહેંચી દેવા જેવા) અળવીતરા વિચારો આવી શકે, એવો આ યુગ છે, જેમાં સંબંધો આળાં બની રહ્યાં છે, કશું સાંભળી લેવાની ટેવો છૂટી રહી છે, માણસની એકલતા ખતરનાક ઝડપે વધી રહી છે.